text: Søger vidner til vold mod gravid 16-årig pige
  23 februar 2016 kl. 07.09
  Sydøstjyllands Politi søger vidner til en volds-episode på Dæmningen i Vejle lørdag eftermiddag. En gravid 16-årig blev overfaldet af en anden kvinde.
  Den 16-årige, der er gravid i 7. uge, har anmeldt overfaldet, som skete på Dæmningen ud for nummer 52. Det er tæt på krydset til Vissingsgade.
  Den gravide pige er mørkhåret og var på tidspunktet iført en lang, sort jakke med guldknapper og med basefarvet pelskrave, sorte bukser og sorte sko.
  Ca. kl. 14.50 blev hun overfaldet af en anden kvinde. Hun har forklaret, at hun blev sparket i maven og på kroppen.
  Den anden kvinde beskrives som ca. 18 år, omkring 160 centimeter og med langt, sort hår og spinkel af bygning. Hun var iført sort hue, sort dynejakke, sorte bukser og sorte kondisko. Hun havde en sort pung med sort rem.  
  - Hvis du var der, så kan du måske hjælpe os med at opklare, hvad der skete, skriver Sydøstjyllands Politi i en pressemeddelelse.  Vi takker på forhånd.
  